Slika na kojoj se prikazuje simbol, emblem, crveno, logotip

Opis je automatski generiran

VLADA REPUBLIKE HRVATSKE

Zagreb, 12. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Predlagatelj:** Ministarstvo zaštite okoliša i zelene tranzicije

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Predmet:** Prijedlog odluke o davanju prethodne suglasnosti Hrvatskim vodama za dugoročno kreditno zaduženje kod Privredne banke d.d., Zagreb, radi financiranja kapitalnih ulaganja

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 117. stavka 1. Zakona o proračunu („Narodne novine“, broj 144/21.), a u vezi s člankom 59. Zakona o izvršavanju Državnog proračuna Republike Hrvatske za 2024. godinu („Narodne novine“, broj 149/23. i 125/24.), Vlada Republike Hrvatske je na sjednici održanoj \_\_\_\_\_\_\_\_\_\_ 2024. donijela

**ODLUKU**

**o davanju prethodne suglasnosti Hrvatskim vodama za dugoročno kreditno zaduženje kod Privredne banke d.d., Zagreb, radi financiranja kapitalnih ulaganja**

**I.**

Daje se prethodna suglasnost Hrvatskim vodama za dugoročno kreditno zaduženje kod Privredne banke d.d., Zagreb u iznosu od 31.122.708,00 eura, radi financiranja kapitalnih ulaganja iz područja javne vodoopskrbe, javne odvodnje te zaštite od štetnog djelovanja voda i usluga preventivne, redovne i izvanredne obrane od poplava i leda.

**II.**

Prethodna suglasnost iz točke I. ove Odluke daje se uz sljedeće uvjete kreditiranja:

- davatelj kredita: Privredna banka d.d., Zagreb

- korisnik kredita: Hrvatske vode

- iznos kredita: 31.122.708,00 eura

- namjena: financiranje projekata iz područja javne vodoopskrbe, javne odvodnje te zaštite od štetnog djelovanja voda i usluga preventivne, redovne i izvanredne obrane od poplava i leda

- rok korištenja: do 31. prosinca 2024.

- rok otplate: osam godina, obračun polugodišnji sa dospijećima 15. siječnja i 15. srpnja, u 16 polugodišnjih rata uz poček od dvije godine; prva rata dospijeva 15. siječnja 2027., a zadnja 15. srpnja 2034.

- kamatna stopa: fiksna, 1,85 % godišnje

- naknada za obradu

kredita: 15.561,35 eura, jednokratno

- povrat kredita : iz namjenskih vodnih naknada.

**III.**

Obvezuju se Hrvatske vode da otplate kredit iz točke I. ove Odluke do njegove konačne otplate i u slučaju promjene vlasničkih odnosa korisnika kredita.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Hrvatske vode najveći dio svojih ulaganja usmjeravaju za potrebe investicijskih aktivnosti, odnosno gradnju javnih vodoopskrbnih sustava, javnih sustava odvodnje i pročišćavanja otpadnih voda te gradnju regulacijsko-zaštitnih vodnih građevina za potrebe smanjenja rizika od pojave poplava, čime osiguravaju nesmetanu vodoopskrbu i odvodnju otpadnih voda, te ujedno štite živote, zdravlje i imovinu stanovništva u Republici Hrvatskoj.

Iz tog su razloga pripremljeni i već pokrenuti brojni investicijski projekti za potrebe razvoja javnih vodoopskrbnih sustava te sustava odvodnje i pročišćavanja otpadnih voda, kao i gradnje vodnih građevina za potrebe zaštite od štetnog djelovanja voda, ukupne vrijednosti od 603.283.671,00 EUR u 2024. godini.

Hrvatske vode sufinanciraju i EU projekte aglomeracija za potrebe izgradnje sustava javne odvodnje i pročišćavanja otpadnih voda, kao i javne vodoopskrbe, koji su prema Financijskom planu Hrvatskih voda za 2024. godinu, predviđeni u iznosu od 389.994.366,00 EUR, od čega je potreban udio Hrvatskih voda u iznosu od 48.737.685,00 EUR.

Također, u 2024. godini nastavlja se provedba projekata obuhvaćenih Nacionalnim planom oporavka i otpornosti 2021.-2026, a koje Hrvatske vode sufinanciraju učešćima vlastitih sredstava. Samo za ove projekte sufinancirane bespovratnim EU sredstvima, za udio vlastitih sredstva, Hrvatske vode trebaju osigurati iznos od 20.355.883,00 EUR.

Za sufinanciranje predmetnih projekta, odobrenim Izmjenama i dopunama Financijskog plana Hrvatskih voda za 2024. i projekcijama Financijskog plana za 2025. i 2026., osim korištenja sredstava vodnih naknada, planirano je i kreditno zaduženje Hrvatskih voda.

Sukladno navedenom, Upravno vijeće Hrvatskih voda u 9. sazivu na svojoj 31. sjednici, održanoj dana 11. studenoga 2024. godine donijelo je Odluku, KLASA: 003-02/24-02/0000008, URBROJ: 374-1-9-24-3, kojom se odobrava kreditno zaduženje Hrvatskih voda u iznosu od 31.122.708,00 EUR, radi financiranja projekata razvoja javne vodoopskrbe i javne odvodnje te zaštite od štetnog djelovanja voda i usluga preventivne, redovne i izvanredne obrane od poplava i leda, i temeljem koje se ovlašćuje generalni direktor Hrvatskih voda za provedbu postupka prikupljanja i odabira najpovoljnije ponude u svrhu kreditnog zaduženja radi financiranja navedenih projekata.

Temeljem navedene Odluke Hrvatske vode su objavile Poziv za prikupljanje ponuda za nabavu kredita radi financiranja predmetnih projekta dana 12. studenoga 2024. godine. Na javni Poziv pristigle su četiri ponude ponuditelja: Zagrebačka banka d.d., Trg bana Josipa Jelačića 10, 10000 Zagreb; RAIFFEISENBANK AUSTRIA d.d., Magazinska cesta 69, 10000 Zagreb; ERSTE & STEIERMARKISCHE BANK d.d., Jadranski trg 3a, 51000 Rijeka; Privredna banka d.d., Radnička cesta 50, 10000 Zagreb. Nakon pregleda i ocjene dostavljenih ponuda, Hrvatske vode utvrdile su da za ponudu Privredne banke d.d., Radnička cesta 50, 10000 Zagreb ne postoje razlozi za isključenje ili neispunjavanje kriterija za odabir gospodarskog subjekta, te je ponuda sukladno kriteriju za odabir ponude ocijenjena najpovoljnijom ponudom, temeljem čega je pripremljena Odluka o odabiru najpovoljnije ponude kojom je odabrana ponuda Privredne banke d.d., Radnička cesta 50, 10000 Zagreb, OIB: 02535697732.

Nadalje, Upravno vijeće Hrvatskih voda, na svojoj 32. sjednici, održanoj 25. studenoga 2024., donijelo je Odluku, KLASA: 003-02/24-02/0000009, URBROJ: 374-1-9-24-5, kojom se odobrava kreditno zaduživanje Hrvatskih voda kod Privredne banke d.d., Radnička cesta 50, Zagreb, u iznosu od 31.122.708,00 EUR, radi financiranja projekata razvoja javne vodoopskrbe i javne odvodnje te projekata zaštite od štetnog djelovanja voda i usluga preventivne, redovne i izvanredne obrane od poplava i leda, s rokom korištenja do 31.12.2024., rokom otplate kredita od 8 godina uz poček od 2 godine, u jednakim polugodišnjim ratama, uz fiksnu kamatnu stopu od 1,85 % godišnje i jednokratnu naknadu za obradu kredita u iznosu od 15.561,35 EUR, prva rata kredita dospijeva 15.01.2027., a zadnja 15.07.2034.

Predmetnom Odlukom Upravnog vijeća Hrvatskih voda, od 25. studenoga 2024., generalni direktor Hrvatskih voda ovlašten je, nakon dobivanja prethodne suglasnosti Vlade Republike Hrvatske, potpisati ugovor o zaduživanju (kreditu).

Slijedom navedenog, Ministarstvo zaštite okoliša i zelene tranzicije pripremilo je Nacrt Prijedloga odluke o davanju prethodne suglasnosti Hrvatskim vodama za dugoročno kreditno zaduženje kod Privredne banke d.d., Zagreb,pod sljedećim uvjetima:

davatelj kredita - Privredna banka d.d., Zagreb

korisnik kredita: - Hrvatske vode

iznos kredita: - 31.122.708,00,00 eura

namjena: - financiranje projekata iz područja javne vodoopskrbe, javne odvodnje te zaštite od štetnog djelovanja voda i usluga preventivne, redovne i izvanredne obrane od poplava i leda

rok korištenja - do 31. prosinca 2024. godine

rok otplate: - osam godina, obračun polugodišnji sa dospijećima 15. siječnja i 15. srpnja, u 16 polugodišnjih rata uz poček od dvije godine; prva rata dospijeva 15. siječnja 2027., a zadnja 15. srpnja 2034.

kamatna stopa: - fiksna, 1,85 % godišnje

naknada za obradu kredita: 15.561,35 eura

povrat kredita : - iz namjenskih vodnih naknada.

Kreditnim zaduženjem obuhvaćeno je financiranje 1.372 vodnogospodarska projekta od kojih se 306 projekata odnosi na EU projekte (119 projekata zaštite voda, 89 projekata javne vodoopskrbe, 56 aglomeracija te 42 projekta zaštite od štetnog djelovanja voda), dok se ostali projekti odnose na redovni program Hrvatskih voda.

Kreditno zaduženje Hrvatskih voda neće negativno utjecati na redovno poslovanje u sljedećim godinama, a omogućava nastavak daljnjih aktivnosti na već započetim projektima razvoja javne infrastrukture u razdoblju od 2024. do 2026. godine, čime se ujedno doprinosi obnovi gospodarstva, očuvanju građevinskog sektora i radnih mjesta u Republici Hrvatskoj.

Slijedom navedenog, sukladno odredbama članka 117. Zakona o proračunu (Narodne novine, broj 144/21) i članka 59. Zakona o izvršavanju državnog proračuna Republike Hrvatske za 2023. godinu (Narodne novine, broj 149/23 i 125/24), Ministarstvo zaštite okoliša i zelene tranzicije predlaže Vladi Republike Hrvatske donošenje odluke o davanju prethodne suglasnosti za dugoročno kreditno zaduženje Hrvatskih voda.